বড়দিনের খরা কাটিয়ে জনজোয়ার! বছরের শেষ রবিবারে চিড়িয়াখানায় মানুষের ঢল

কলকাতা: কেটেছে বড়দিনের (Christmas 2025) খরা। ফের আলিপুর চিড়িয়াখানায় (Alipore Zoo) উপচে পড়া ভিড়। বছরের শেষ রবিবারে বন্যপ্রাণপ্রেমী মানুষের ঢল নামল চিড়িয়াখানায়। পরিসংখ্যান বলছে, একদিনেই সেখানে ভিড় জমিয়েছেন ৭১ হাজার ১০০ জন দর্শক।

ভিড়ের নিরিখে দ্বিতীয় স্থানে রয়েছে নিউটাউনের ইকো পার্ক। সেখানে রবিবার ভিড় জমান ৪৯ হাজার ২৯৪ জন মানুষ। এই পরিসংখ্যান সামনে আসতেই চিড়িয়াখানা কর্তৃপক্ষের দাবি, বড়দিনে ভিড় কমার নেপথ্যে আগ্রহের অভাব নয়, বরং গুগল বিভ্রাটই মূল কারণ।

আরও পড়ুন : নিউটাউনে ‘দুর্গা অঙ্গন’-এর শিলান্যাস আজ, বাংলার ঐতিহ্যের নয়া ঠিকানা পাচ্ছে শহর

চলতি বছর বড়দিনে আলিপুর চিড়িয়াখানায় গিয়েছিলেন মাত্র ৪৪ হাজারের সামান্য বেশি মানুষ। অথচ প্রতি বছর বড়দিনে সাধারণত ৭৫ হাজার থেকে ১ লক্ষ দর্শকের ভিড় হয়। কর্তৃপক্ষের মতে, বড়দিন ছিল বৃহস্পতিবার। সাধারণ নিয়মে বৃহস্পতিবার চিড়িয়াখানা বন্ধ থাকে। যদিও উৎসবের মরশুমে প্রতিদিনই চিড়িয়াখানা খোলা ছিল। কিন্তু গুগল সার্চে বৃহস্পতিবার ‘চিড়িয়াখানা বন্ধ’ দেখানোয় বহু পর্যটক বিভ্রান্ত হন। সেই কারণেই অনেকে শেষ মুহূর্তে পরিকল্পনা বাতিল করেন।

চিড়িয়াখানা কর্তৃপক্ষের আবেদন,যেকোনও তথ্য জানার জন্য শুধুমাত্র আলিপুর চিড়িয়াখানার অফিসিয়াল ওয়েবসাইটে নজর রাখুন। তাতেই দূর হবে বিভ্রান্তি। বড়দিনের পরই তার প্রমাণ মিলেছে। বছরের শেষ রবিবারে কার্যত জনজোয়ার নেমেছে চিড়িয়াখানায়।

উল্লেখ্য, আলিপুর চিড়িয়াখানার আকর্ষণের তালিকা দীর্ঘ। বাঘ, সিংহ, জলহস্তীর পাশাপাশি নতুন করে যোগ হয়েছে চিতা-বিড়াল, মাউস ডিয়ার, সোয়াম্প ডিয়ার। বিশাখাপত্তনম থেকে আনা হয়েছে একটি সাদা বাঘিনী। মাদ্রাজ ক্রোকোডাইল ব্যাঙ্ক থেকে এসেছে সবুজ অ্যানাকোন্ডা। পাখি দেখার জন্য তৈরি হয়েছে বিশেষ খাঁচা—যেখানে পাখিরা পাবে মুক্তির স্বাদ, আর দর্শনার্থীরা কাছ থেকে উপভোগ করতে পারবেন তাদের কিচিরমিচির।

তবুও পর্যটকসংখ্যা কমে যাওয়ায় উদ্বিগ্ন কর্তৃপক্ষ। আগামী ১ জানুয়ারিও বৃহস্পতিবার। গুগল বিভ্রাট এড়িয়ে সেদিন চিড়িয়াখানায় কত মানুষ ভিড় জমান, সেটাই এখন নজরে সকলের।